MUNICIPIUL CRAIOVA

CONSILIUL LOCAL AL MUNICIPIULUI CRAIOVA

   HOTĂRÂREA NR.396
privind modificarea Hotărârii Consiliului Local al Municipiului Craiova nr.218/2026 referitoare la aprobarea înfiinţării serviciului social  „Centrul de zi de asistență și recuperare, cu echipă mobilă de îngrijire la domiciliu pentru persoane vârstnice „Sf. Maria”, în subordinea Direcției Generale de Asistență Socială Craiova 
 
Consiliul Local al Municipiului  Craiova întrunit în şedinţa ordinară din data de 30.07.2026;


Având în vedere referatul de aprobare nr. 269917/2026 şi raportul nr.269985/2026 al  Direcţiei Juridice, Asistenţă de Specialitate şi Contencios Administrativ prin care se propune modificarea Hotărârii Consiliului Local al Municipiului Craiova nr.218/2026 referitoare la aprobarea înfiinţării serviciului social  „Centrul de zi de asistență și recuperare, cu echipă mobilă de îngrijire la domiciliu pentru persoane vârstnice „Sf. Maria”, în subordinea Direcției Generale de Asistență Socială Craiova și avizele nr.27/2026 al Comisiei I-Buget Finanţe, Studii, Prognoze şi Administrarea Domeniului, nr.23/2026 al Comisiei IV-Învăţământ, Cultură, Sănătate, Culte, Tineret şi Sport și nr.31/2026 al Comisiei V-Juridică, Administraţie Publică şi Drepturi Cetăţeneşti; 

În conformitate cu prevederile Legii nr.292/2011 a asistenţei sociale, cu modificările și completările ulterioare, Legii nr.17/2000 privind asistenţa socială a persoanelor vârstnice, cu modificările și completările ulterioare, Legii nr.197/2012 privind asigurarea calităţii în domeniul serviciilor sociale, cu modificările și completările ulterioare, Hotărârii Guvernului nr.268/2026 pentru aprobarea Nomenclatorului serviciilor sociale și a regulamentelor-cadru de organizare și funcționare a serviciilor sociale, Ordinului nr. 29/2019 pentru aprobarea standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecţie a copilului şi altor categorii de persoane adulte aflate în dificultate, precum şi a serviciilor acordate în comunitate, serviciilor acordate în sistem integrat şi cantinele sociale, cu modificările și completările ulterioare;


În temeiul art.129 alin.2 lit.d, coroborat cu alin.7 lit.b, art.139 alin.3, lit.h, art.154 alin.1 şi art.196 alin.1 lit.a din Ordonanţa de Urgenţă a Guvernului nr.57/2019 privind Codul administrativ, cu modificările şi completările ulterioare;



                             HOTĂRĂŞTE:
Art.1. Se aprobă modificarea art.1 și a anexei la Hotărârea Consiliului Local al Municipiului Craiova nr. 218/2026, în sensul actualizării codului serviciului social din 8810 CZ-V-I, în 881.3.1.CZAR.PV, în conformitate cu prevederile Hotărârii Guvernului nr.268/2026.

Art.2. Regulamentul de organizare și funcționare al serviciului social „Centrul de zi de asistență și recuperare, cu echipă mobilă de îngrijire la domiciliu pentru persoane vârstnice «Sf. Maria»”, în forma modificată, este prevăzut în anexa care face parte integrantă.
Art.3. Primarul Municipiului Craiova, prin aparatul de specialitate: Compartimentul Administraţie Publică Locală și Relații cu Consiliul Local, Direcţia Juridică, Asistenţă de Specialitate şi Contencios Administrativ şi Direcţia Generală de Asistenţă Socială Craiova vor aduce la îndeplinire prevederile prezentei hotărâri.

